REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 345-253/16

4. februar 2016. godine

B e o g r a d

NARODNA SKUPŠTINA

B e o g r a d

Odbor za ustavna pitanja i zakonodavstvo Narodne skupštine, dostavlja, na osnovu člana 194. stav 2. Poslovnika Narodne skupštine („Službeni glasnik RS” broj 20/12 - prečišćen tekst), Narodnoj skupštini Predlog autentičnog tumačenja odredbi člana 142. Zakona o javnom informisanju i medijima („Službeni glasnik RS“, br. 83/14 i 58/15), s predlogom da se u skladu sa članom 167. Poslovnika Narodne skupštine, donese po hitnom postupku.

Za predstavnika Odbora u Narodnoj skupštini određen je dr Aleksandar Martinović, predsednik Odbora.

PREDSEDNIK ODBORA

dr Aleksandar Martinović

PREDLOG

Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10) i člana 194. stav 2. Poslovnika Narodne skupštine („Službeni glasnik RS” broj 20/12 - prečišćen tekst)

Narodna skupština na sednici održanoj \_\_\_\_\_\_\_\_\_\_\_\_\_\_\_\_\_\_ 2016. godine, donela je

AUTENTIČNO TUMAČENjE

odredbi člana 142. Zakona o javnom informisanju i medijima („Službeni glasnik RS“, br. 83/14 i 58/15).

Prema odredbi člana 142. stav 1. Zakona o javnom informisanju i medijima: „Izdavač koga je neposredno ili posredno osnovala Republika Srbija, autonomna pokrajina, odnosno jedinica lokalne samouprave, izuzev medija iz člana 16. stav 1. ovog zakona, kao i izdavač koga je neposredno ili posredno osnovala ustanova, preduzeće i drugo pravno lice koje je u celini ili pretežnim delom u javnoj svojini ili koje se u celini ili pretežnim delom finansira iz javnih prihoda, privatizuje se u skladu sa propisima kojima se uređuju uslovi i postupak promene vlasništva društvenog i javnog kapitala i imovine“.

Odredba člana 142. stav 11. glasi: „Ukoliko javni poziv za prodaju kapitala izdavača iz stava 1. ovog člana ne bude objavljen do 1. jula 2015. godine, postupak prodaje kapitala se obustavlja, a kapital izdavača medija se privatizuje prenosom akcija zaposlenima bez naknade“.

Odredba člana 142. stav 12. glasi: „Ukoliko je javni poziv objavljen u roku predviđenom stavom 11. ovog člana, a kapital izdavača ne bude prodat do 31. oktobra 2015. godine, postupak prodaje kapitala se obustavlja, a kapital izdavača medija se privatizuje prenosom akcija zaposlenima bez naknade.“

Važeći pravni propisi Republike Srbije koji se odnose na prenos kapitala bez naknade zaposlenima kod izdavača medija predviđaju da zaposleni imaju pravo na prenos besplatnih akcija za svaku punu godinu provedenu u radnom odnosu kod tog izdavača medija, te da se pravo na prenos besplatnih akcija može ostvariti najviše za 35 godina provedenih u radnom odnosu kod tog izdavača medija.

Ove odredbe treba razumeti tako da u postupku prenosa kapitala izdavača medija zaposlenima bez naknade, zaposleni ostvaruju pravo na prenos kapitala za koji nije objavljen javni poziv za prodaju, odnosno kapitala koji nije prodat, na način da se prenos kapitala izvrši u celosti, bez ograničenja koji se odnosi na ukupnu nominalnu vrednost za svaku punu godinu radnog staža u radnom odnosu, ali najviše za 35 godina provedenih u radnom odnosu kod tog izdavača medija.

Ovo autentično tumačenje objaviti u "Službenom glasniku Republike Srbije".

01 Broj

U Beogradu, \_\_\_\_\_\_\_\_\_\_\_\_\_\_, 2016. godine

NARODNA SKUPŠTINA

PREDSEDNIK

Maja Gojković

O b r a z l o ž e nj e

U Predlogu za donošenje autentičnog tumačenja odredbi člana 142. Zakona o javnom informisanju i medijima, koji je podnela narodni poslanik Aleksandra Tomić, ukazuje se da postoje nedoumice oko toga šta se smatra adekvatnom primenom odredbi ovog Zakona, odnosno važećih pravnih propisa Republike Srbije, koji se odnose na prenos kapitala bez naknade zaposlenima kod izdavača medija, a samim tim i do nedoumice u načinu prenošenja vlasništva nad akcijama izdavača koji je u celini ili pretežnom delu u javnoj svojini.

Ove nedoumice su izazvale i preko deset konkretnih spornih prenosa vlasništva u praksi, a među njima i slučaj Regionalne Radio televizije Vranje gde je došlo i do pokretanja upravnog spora. Naime, Zakonom o privatizaciji propisan je prenos kapitala bez naknade zaposlenima koji, između ostalog, predviđa da se pravo na sticanje akcija bez naknade može ostvariti najviše za 35 godina vremena provedenog u radnom odnosu, kao i da zaposleni imaju pravo na sticanje akcija bez naknade čija je ukupna nominalna vrednost 200 evra u dinarskoj protivvrednosti, po zvaničnom srednjem kursu dinara na dan objavljivanja javnog poziva, za svaku punu godinu rada u radnom odnosu. Ukoliko je vrednost kapitala za sticanje akcija bez naknade, manja od ukupne nominalne vrednosti akcija koje zaposleni stiču bez naknade, zaposleni stiču pravo na manji broj akcija, srazmerno odnosu tih vrednosti. Sa druge strane, članom 142. stav 13. Zakona o javnom informisanju i medijima propisano je i ovlašćenje Vlade za donošenje akta kojim se bliže uređuje prenos akcija zaposlenima bez naknade. U vezi sa tim, važeći pravni propisi Republike Srbije koji se odnose na prenos kapitala bez naknade zaposlenima kod izdavača medija predviđaju da zaposleni imaju pravo na prenos besplatnih akcija za svaku punu godinu provedenu u radnom odnosu kod tog izdavača medija. Pravo na prenos besplatnih akcija može se ostvariti najviše za 35 godina provedenih u radnom odnosu kod tog izdavača medija.

Iz svih citiranih zakonskih odredbi, u praksi se postavila dilema da li, u slučajevima kada dolazi do obustave postupka prodaje kapitala medija, kapital koji se prenosi zaposlenima predstavlja celokupan kapital medija bez nominalnih ograničenja regulisanih odredbama Zakona o privatizaciji, kako na takvu primenu sugeriše član 142. Zakona o javnom informisanju i medijima i propisuju važeći pravni propisi Republike Srbije koji se odnose na prenos kapitala bez naknade zaposlenima kod izdavača medija i iz čega proizlazi da je intencija zakonodavca bila i da u ovom slučaju napravi izuzetak od primene pravila propisanog Zakonom o privatizaciji kao propisa kojim je uređen uslov i postupak promene vlasništva društvenog i javnog kapitala i imovine.

U skladu sa članom 167. Poslovnika Narodne skupštine, Odbor predlaže da se autentično tumačenje donese po hitnom postupku, da bi se sprečile štetne posledice do kojih mogu da dovedu nedoumice u primeni navedenih odredbi.